次韵和答孔毅甫
作者：黄庭堅
朝代：宋

paragraphs: 鵬飛鯤化未即逍遙游，龍章鳳姿終作廣陵散。
湓浦鑪邊督數錢，故人陸沉心可見。
氣與神兵上斗牛，詩如晴雪濯江漢。
把詠公詩闔且開，旁無知音面牆歎。
我今廢書迷簿領，魚蠹筆鋒蛛網硯。
六年國子無寸功，猶得江南萬家縣。
客來欲語誰與同，令人熟寐觸屏風。
竊食仰愧冥冥鴻，少年所期如夢中。
江頭酒賤樽屢空，南山有田歲不逢。
相思夜半涕無從，千金公亦費屠龍。